અણુબોમ્બ – ભારતે બનાવવો જોઈએ એવો મુદ્દો 1967ની ચૂંટણીના ઘોષણાપત્રમાં સૌપ્રથમ હતો. વાજપેયી સરકારે 1998માં સત્તા ઉપર આવ્યા પછી બે જ મહિનામાં આ વચનની પૂર્તિ કરી બતાવી. 1996માં સરકાર – સત્તા માત્ર તેર દિવસની હતી. 1998માં તેર મહિના સત્તા હતી ત્યારે આ સિદ્ધિ રાષ્ટ્રના ચરણે ધરવામાં આવી. હકીકતમાં તો 1996ના તેર દિવસમાં જ અણુવૈજ્ઞાનિકોને અણુધડાકો કરવાની તૈયારી શરૂ કરવા જણાવાયું હતું, પણ તે પહેલાં સરકારની બહુમતી થઈ નહિ અને રાજીનામું આપ્યું. 1998માં 11મી અને 13મી મેના રોજ કુલ પાંચ અણુધડાકા સફળતાથી કરવામાં આવ્યા. 11મીએ બુદ્ધપૂર્ણિમાના દિવસે વડા પ્રધાનના સત્તાવાર નિવાસસ્થાને અટલ અને અડવાણીજી ઉપરાંત જ્યોર્જ ફર્નાન્ડિસ, જશવંત સિંહ, યશવંત સિન્હા, પ્રમોદ મહાજન અને રાષ્ટ્રીય સલામતી સલાહકાર બ્રજેશ મિશ્રા સંદેશાની રાહ જોતા હતા ત્યાં જ અત્યંત ખાનગી ટેલિફોનની ઘંટડી રણકીઃ ટેસ્ટ્સ સફળ – તમામ પ્રયોગો સફળ થયા છે.